วรรณแนะเลี่ยงสหรัฐชูทองเด่นยังน่าลงทุน
บลจ.วรรณ แนะเลี่ยงลงทุนในสหรัฐ แม้ราคาถูก
17 ส.ค. 2554

บลจ.วรรณ แนะเลี่ยงลงทุนในสหรัฐ แม้ราคาถูก 
เหตุวิกฤตเศรษฐกิจยังไม่จบเร็ว เตรียมส่งกองทองขาย 1-2 เดือนนี้
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ กล่าวว่า หลังจากสหรัฐถูกลดอันดับความน่าเชื่อถือลง ส่งผลให้ผลิตภัณฑ์การลงทุนในสหรัฐถูกลง แต่ยังไม่แนะนำให้เข้าไปลงทุน เนื่องจากปัญหาเศรษฐกิจสหรัฐยังมีความไม่แน่นอน ซึ่งไม่สามารถคาดการณ์ได้ว่าจะสิ้นสุดเมื่อใด
“การลงทุนในกองทุนที่เกี่ยวข้องกับสหรัฐช่วงนี้มีความเสี่ยงสูง โดยเฉพาะนักลงทุนที่ซื้อขายในระยะสั้น ซึ่ง บลจ.วรรณ มีกองทุนที่ลงทุนในหุ้นสหรัฐ” นายมนรัฐ กล่าว
สำหรับทองคำยังน่าสนใจ เนื่องจากสภาพเศรษฐกิจโลกยังมีความไม่แน่นอน ไม่ฟื้นตัวชัดเจน บริษัทจึงมีแผนออกกองทุน ETF ที่อ้างอิงกับราคาทองคำในตลาดโลกขนาด 99.99% โดยขณะนี้อยู่ระหว่างหารือโบรกเกอร์ทองคำเพื่อเป็นผู้ร่วมค้าและเป็นผู้ดูแลสภาพคล่อง โดยคาดว่าจะเปิดขายได้ใน 1-2 เดือนนี้ ขนาดกองทุน 1,000 ล้านบาท
“กองทุนนี้จะเหมาะกับกลุ่มนักลงทุนสถาบันหรือนักลงทุนตัวจริงที่ชอบอ้างอิงกับราคาทองคำในตลาดโลก” นายมนรัฐ กล่าว